**Odjel elektrotehnike i elektronike**

Zagreb, 7. listopad 2019.

**IZVJEŠĆE O AKTIVNOSTIMA ODJELA ELEKTROTEHNIKE I ELEKTRONIKE ZA 2019. GODINU**

U sklopu HRZZ projekta IP-218-01-6363 Razvoj toplinskih svojstava inteligentne odjeće (ThermIC), voditelja prof. dr. sc. Dubravka Rogalea izrađene su dvije nove inovacije: Inteligentna odjeća za detekciju apneje i hrkanja te Uređaj za testiranje karakteristika ultrazvučnih spojeva.

Obje inovacije su prikazane na najvećoj ovogodišnjoj europskoj izložbi inovacija Euroinvent 2019 u Iasiju, Rumunjska. Ovogodišnji Euroinvent prikazao je brojnim posjetiteljima preko 600 inovacija iz 35 država iz cijeloga svijeta.

Inovacija Inteligentna odjeća za detekciju apneje i hrkanja autora Daniela Časara Veličana, Dubravka Rogalea, Snježane Firšt Rogale, Siniše Fajta i Željka Knezića osvojila je zlatnu medalju te Golden Medal Award for Excellence kao priznanje za izvanredan doprinos, koju je dodijelio rektor Acad. Ioanel Sinescu ispred Carol Davila University of Medicine and Pharmacy iz Bukurešta. Znanstveno-istraživačkom timu prof. dr. sc. Dubravka Rogalea priključio se i prof. dr. sc. Siniša Fajt sa Fakulteta elektrotehnike i računarstva te dao značajan doprinos razvoju spomenute inovacije.

Uređaj za testiranje karakteristika ultrazvučnih spojeva autora Dubravka Rogalea, Željka Knezića, Snježane Firšt Rogale i Martine Bobovčan Marcelić nagrađen je srebrnom medaljom te medaljom Excellence Inovation Award za postizanje izvrsnosti u inovacijama kroz predanost i dosljednu želju da se pomiču granice onoga što se može postići kroz znanost i tehnologiju. Nagradu je uručio rektor University Politehnica of Bucharest profesor Mihnea Costoiu.

Pod pokroviteljstvom HATZ-a (uz supokrovitelje Fakultet elektrotehnike i računarstva, Hrvatsko akustičko društvo, Audio Eengineering Society – Hrvatska sekcija, Hrvatski državni arhiv, Veleučilište Baltazar, Storm Computers) organizirao sam održavanje okruglog stola Hrvatski središnji fonoarhiv (provokativan naslov jer on još ne postoji). Okrugli stol je održan na FER-u u Sivoj vijećnici 6. veljače 2019. godine. Glavna svrha ove inicijative je spašavanje hrvatske kulturne baštine koja se nalazi na šelakovim gramofonskim pločama u javnim i privatnim zbirkama. Njihovom digitalizacijom omogućilo bi se stvaranje multimedijske arhive (audio, tekstualnih i grafičkih zapisa) u svrhu javnog uvida i daljnjih kulturoloških i muzikoloških istraživanja. Uvodna predavanja održali su Veljko Lipovšćak (dugogodišnji tehnički direktor Jugotona): Zašto nam treba središnji fonoarhiv - Povijest hrvatske fonografije i mr. sc. Marko Malnar (rukovoditelj Radijske tehnike Hrvatskog radija): Iskustva fonoarhiva Hrvatskog radija. Na okruglom stolu javili su se zainteresirani za rad u Inicijativnom odboru Hrvatskog središnjeg arhiva koji su nakon osnivačkog sastanka započeli s radom.

**Publikacije**

Članovi odjela su u proteklom razdoblju objavili sljedeće vrste radova:

* Članak u međunarodnom časopisu - 8 članaka
* Članak na međunarodnoj konferenciji - 13 članaka

Članovi su aktivno sudjelovali u radovima međunarodnih konferencija kroz prezentacije svojih radova ili kroz rad u organizacijskim odborima konferencija.

 Tajnik Odjela elektrotehnike i elektronike

 Prof. dr. sc. Mario Vražić